הוועדה לענייני ביקורת המדינה, כנסת 17, פרוטוקול מספר 92, 2007-06-04 11:00

זבולון אורלב: אני מתכבד לפתוח את ישיבת הוועדה לענייני ביקורת המדינה בעניין בקשת מבקר המדינה להאציל סמכויות לפי סעיף 26 לחוק מבקר המדינה, התשי"ח-1958 (נוסח משולב).

זבולון אורלב: להלן בקשתו של מבקר המדינה ונציב תלונות הציבור, מיכה לינדנשטראוס: "הריני מתכבד להודיעך כי בהתאם לסמכותי לפי סעיף 26 לחוק מבקר המדינה, התשי"ח-1958 (נוסח משולב) החלטתי למנות את עו"ד הלל שמגר, מנהל נציבות תלונות הציבור במשרד מבקר המדינה, להיות בעל הסמכויות האמורות בסעיף 8 עד 11 ו-27(ד) לחוק ועדות חקירה, התשכ"ט-1968.

זבולון אורלב: מינוי זה טעון אישור הוועדה לענייני ביקורת המדינה של הכנסת, ואודה לך אם תואיל להביא בהתאם את בקשתי בפני הוועדה, לאישורה.

זבולון אורלב: בהזדמנות זו אבקש, למען הסדר הטוב, לאשר את ביטול מינויו של עו"ד דורי פינטו, מנהל נציבות תלונות הציבור במשרד מבקר המדינה לשעבר, שפרש מהמשרד".

מירי אלה: סעיף 26 לחוק מבקר המדינה, כמו סעיפים אחרים, נותן למבקר המדינה ולנציב כלים שהוא עשוי להיזקק להם כאשר הוא ממלא את תפקידו כנציב.

מירי אלה: המבקר מכוח הסעיפים האלה יכול לבקש מידע מכל גוף, מסמכים וידיעות הדרושות לו לצורכי הביקורת.

מירי אלה: סעיף 26 מעמיד לרשותו כלי חקירה שמקנים לו כמה סמכויות לפי חוק ועדות חקירה, ביניהן הסמכות לזמן עדים, לחקור אותם תחת אזהרה ולקנוס אותם אם הם לא מתייצבים.

מירי אלה: הסמכות הזו שנתונה לנציב, הוא יכול להאציל אותה למי שהוא בוחר, באישור ועדת הביקורת.

זבולון אורלב: איך נהגו בעבר?

מירי אלה: בעבר מנהלי נציבות תלונות הציבור קיבלו את הסמכויות האלה.

זבולון אורלב: היה מנהל נציבות שלא הוסמך?

מירי אלה: סלנט בזמנו ואחר כך אביגדור אביב.

מירי אלה: דורי פינטו היה האחרון שקיבל את המינוי.

זבולון אורלב: יש לך מושג לגבי מידת השימוש בסמכויות האלה?

מירי אלה: לא נעשה שימוש בסמכויות כנציב.

מירי אלה: שאלתי אתמול את יהושע רוט אם ידוע לו, כי גם לנורית ישראלי, היועצת המשפטית, למנכ"ל ולסגן שלה יש סמכויות כי הסמכויות האלה הואצלו לה.

זבולון אורלב: לשם מה צריך להאציל סמכות אם לא משתמשים בה?

מירי אלה: לפעמים צריך.

גלעד קרן: מבחינת החוק, כמובן שיש למבקר את הסמכות באישור הוועדה להאציל את הסמכויות האלה.

גלעד קרן: השאלה אם הוועדה חושבת שזה ראוי ושיש צורך להאציל את הסמכויות, אם לא נעשה בזה שימוש.

זבולון אורלב: אני מבין שמעולם מנהלי נציבות לא השתמשו בסמכות.

מירי אלה: אני רוצה לציין שהסמכות הזו ניתנה לפי חוק קבילת חיילים, סוהרים ושוטרים לכל מי שמוסמך לברר תלונות.

מירי אלה: החוק היחידי שבו צריך את אישור הוועדה הוא חוק מבקר המדינה ואכן לא כל כך ברור לי למה צריך את האישור.

זבולון אורלב: לנציב תלונות הציבור יש את אותה סמכות?

מירי אלה: ולכל מי שמברר תלונות.

מירי אלה: כל מי שהוסמך לברר תלונות, יש לו את אותן סמכויות.

זבולון אורלב: לזמן עדים?

מירי אלה: כן, לזמן עדים.

מירי אלה: יש את הוראות 92(ד) לחוק המשטרה.

זבולון אורלב: למה מאצילים סמכות שלא משתמשים בה?

מירי אלה: אפשר להשתמש בה.

מירי אלה: עד היום לא נזקקנו לזה כאשר ברוב המקרים אנחנו מקיימים את ההצבעות שלנו למרות שאין חובה בחוק.

גלעד קרן: השאלה האם המקרה באמת חריג והאם המבקר לא יכול להשתמש בסמכות בעצמו.

מירי אלה: הוא יכול.

זבולון אורלב: לא רק הוא.

זבולון אורלב: גם ליועצת המשפטית יש.

חנה פריידין: זה לא האצלת סמכות.

חנה פריידין: למבקר יש את מלוא הסמכות

זבולון אורלב: היא אומרת שכבר האצילו כאן סמכות.

מירי אלה: נכון.

זבולון אורלב: אישרתי את הבקשה.

זבולון אורלב: הישיבה נעולה.